Predkladacia správa

Informatívna správa o účasti organizácií a pracovísk výskumu a vývoja na realizácii 5. Rámcového programu ES pre výskum, technický rozvoj a demonštračné aktivity (ďalej len 5. RP ES) sa predkladá na rokovanie vlády SR v súlade s bodmi C.13 a C.14 uznesenia vlády SR č. 141/1999 z 22. februára 1999, v ktorom bolo uložené ministrovi školstva v spolupráci s ústrednými orgánmi štátnej správy a SAV informovať vládu o účasti organizácií a pracovísk výskumu a vývoja na realizácii 5. Rámcového programu ES pre výskum, technický rozvoj a demonštračné aktivity a 5. Rámcového programu Euratom  a o dosiahnutých výsledkoch a prínosoch pre SR.

Z časového hľadiska materiál predstavuje poslednú informatívnu správu, predkladanú vláde SR vo veci účasti Slovenskej republiky v 5. RP ES. V súlade s predmetnými bodmi C.13 a C.14 uznesenia vlády SR č. 141/1999 z 22. februára 1999 bola informácia o účasti organizácií a pracovísk výskumu a vývoja na realizácii 5. RP ES predkladaná vláde SR doteraz dva krát a to k 30. septembru 2000 a k 31. októbru 2001.  

Z vecného hľadiska predkladaná informatívna správa predstavuje súhrnnú správu o účasti Slovenskej republiky v 5. RP ES, ktorý sa začal v roku 1999 a bol ukončený tento rok t.j.2002.

Účasť Slovenska v 5. RP ES nadväzovala na účasť našich pracovísk v predchádzajúcich rámcových programoch ES (treťom a štvrtom) kde však Slovensko nebolo riadnym členom a preto sa nemohlo zúčastniť súťaže vo všetkých súčastiach rámcových programov. Z toho dôvodu bola účasť SR v nich minimálna. 

Plným členstvom v 5. RP ES sa zásadne zmenil charakter našej spolupráce s krajinami ES a krajinami asociovanými v 5. RP ES. Z členstva SR v 5. RP ES vyplývali pre Slovensko nielen prínosy ale aj záväzky. Najdôležitejším prínosom bola možnosť rovnoprávnej účasti na všetkých výskumných programoch Európskeho spoločenstva so všetkými z toho vyplývajúcimi právami a výhodami. Medzi záväzky patrila povinnosť podieľať sa na financovaní výskumných programov ES a prijatie pravidiel, ktorými sa riadia členské krajiny ES.

Úspech v rámcových programoch ES však nezávisí len od odbornej úrovne jednotlivých pracovísk ale aj od ich technického zabezpečenia. Na rozdiel od iných krajín (nielen členských štátov ale aj kandidátskych krajín – Česká republika, Maďarsko, Slovinsko, Estónsko, Poľsko) Slovensko výrazne zaostáva tak v priamej, ako aj v nepriamej podpore výskumu. Trvajúci pokles výdavkov na vedu a techniku (podiel na štátnom rozpočte a HDP) patrí k negatívnym faktorom, ktoré ovplyvňujú spôsobilosť slovenských výskumno-vývojových pracovísk zúčastniť sa na ďalších rámcových programoch a budovaní spoločného európskeho výskumného priestoru. Tento trend je v priamom protiklade so stavom v ES, v kandidátskych krajinách a s prijatou stratégiou ES.

Predkladaná správa súhrnne hodnotí záujem a zapojenosť slovenskej vedecko-výskumnej komunity a podnikateľských subjektov do 5. RP ES (1999-2002). Táto správa sa skladá z predkladacej správy, stručného úvodu do problematiky rámcového programu, jeho stručnej charakteristiky a výsledkov účasti slovenskej vedecko-výskumnej komunity a podnikateľskej sféry v tomto programe. Údaje uvedené v tejto správe sa spresnia do konca roka 2002, kedy budú uzavreté kontrakty aj v tých projektoch, ktoré Európska komisia schválila až v roku 2002.